Diari Oficial de la Generalitat Valenciana


Sumari del DOGV 3387, del 04-12-1998 (1998/9458)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regula el Programa d'Ajudes de Foment a l'Ocupació Autònoma per a l'exercici de 1999.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9458


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regula el Programa d'Ajudes de Foment a l'Ocupació Autònoma per a l'exercici de 1999. [1998/X9458]
  
La Conselleria d'Ocupació, Indústria i Comerç pretén, en l'objectiu de generar ocupació, continuar amb les mesures adoptades amb eixa finalitat durant anys anteriors, amb la intenció d'impulsar i promoure el finançament de projectes encaminats al desenrotllament d'activitats econòmiques a títol lucratiu de forma habitual, personal i directa, és a dir, activitats per compte seu, sense subjecció a contracte de treball.
  
Amb les mesures assenyalades en esta nova ordre, es tracta d'incentivar la conversió de desocupats en treballadors autònoms, a través d'una doble via: les subvencions com a renda de subsistència i les subvencions financeres. Amb elles es busca crear una situació inicial econòmicament consistent, que permeta afrontar, a qui s'hi aculla, el repte de l'establiment com a treballador per compte seu. Tot això tenint en compte la incidència de la normativa comunitària en l'ordenament jurídic dels estats membres i, en especial la relativa als programes cofinançats pel Fons Social Europeu.
  
En virtut d'això i fent ús de les facultats que em confereixen l'article 35 de la Llei 5/1983, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir, en l'àmbit de la Comunitat Valenciana, un programa de promoció de l'ocupació autònoma, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a 1999.
  
2. Als efectes d'esta disposició s'entendrà com a treballador autònom o per compte seu aquell que realitza de forma habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servei remunerat d'altres persones. No tindran esta consideració els socis de societats mercantils de capital.
  
Article 2. Accions susceptibles de suport
  
1. Les ajudes que s'estableixen en la present ordre s'adrecen a promoure i ajudar a finançar projectes que faciliten la constitució com a treballadors autònoms o per compte seu a persones desocupades, i es materialitzaran mitjançant:
  
a) Subvencions per una sola vegada de 500.000 pessetes com a renda de subsistència, que contribuïsquen a garantir durant l'inici de l'activitat uns ingressos mínims. La dita quantitat equival al 66,5727% de la quota de la Seguretat Social, atesa la base mínima de cotització del règim de treballadors autònoms, corresponent a un període de dos anys, vigent en el moment de l'inici de l'activitat. Per a l'obtenció d'estes ajudes s'haurà de tindre reconegut el dret a la subvenció financera del paràgraf següent.
  
b) Subvencions financeres per a la reducció d'interessos de préstecs destinats a finançar les inversions necessàries per a la constitució en treballadors autònoms o per compte seu.
  
2. Per a ser subvencionables, els préstecs hauran de ser concedits per aquelles entitats de crèdit que tinguen subscrit, a l'efecte, el pertinent conveni de col·laboració financera amb la Conselleria d'Ocupació, Indústria i Comerç.
  
3. No seran subvencionables els préstecs que no reunisquen les condicions i característiques indicades en els dits convenis.
  
4. La quantia de l'ajuda equivaldrà a tres punts de reducció en els interessos de préstecs destinats a finançar inversions necessàries per a la constitució en treballador per compte seu. Es calcularan com si els interessos de cada any es meritaren d'una sola vegada en el moment de concessió del préstec.
  
5. El tipus d'interés podrà ser fix o variable i es determinarà per a 1999 en la forma que estableixen els convenis en vigor.
  
6. L'import dels préstecs objecte de la subvenció estarà comprés entre 500.000 i 6.000.000 de pessetes. Quan el préstec siga superior a 2.000.000 de pessetes, el peticionari haurà d'acompanyar el pla d'inversions; en aquest cas el valor de les inversions fixarà l'import màxim del préstec subvencionable. En els préstecs l'import dels quals no supere els 2.000.000 de pessetes, l'amortització serà com a màxim de cinc anys, i en els superiors a aquest import, podrà ser de fins a de vuit anys; tot això sense perjudici que puguen concertar-se operacions de major duració i quantia; en aquest cas, el tram que excedisca de l'anteriorment indicat no serà objecte de subvenció.
  
7. El préstec podrà formalitzar-se amb anterioritat a la sol·licitud de l'ajuda, però sempre dins de l'any 1999.
  
8. Les ajudes previstes en la present ordre seran incompatibles amb les ajudes a l'autoocupació de persones discapacitades i amb qualsevol altra rebuda pel mateix concepte en els últims tres anys.
  
Article 3. Beneficiaris de les ajudes
  
1. Podran ser beneficiaris de les ajudes les persones físiques que es constituïsquen com a treballadors autònoms i tinguen la seu a la Comunitat Valenciana, sempre que reunisquen els requisits establits en la present ordre i hagen romàs inscrites com a desocupades a les oficines d'ocupació de l'INEM o en qualsevol agència de col·locació, degudament autoritzada amb àmbit d'actuació a la Comunitat Valenciana fins a l'inici de l'activitat. En tot cas, hauran d'estar en possessió de la targeta de sol·licitud d'ocupació actualitzada i trobar-se registrats en l'INEM. Hauran d'estar compresos en algun dels grups o categories següents:
  
a) Joves menors de 25 anys.
  
b) Majors de 25 anys i que no hagen complit els 30, amb una experiència laboral per compte seu o d'un altre que no excedisca de 180 dies.
  
c) Desocupats majors de 45 anys.
  
d) Desocupats en els quals no concórreguen les circumstàncies anteriors, inscrits en l'INEM o agències de col·locació, i registrats en l'INEM amb una antiguitat de com a mínim 360 dies. Aquest període es reduirà a 180 dies quan es tracte de dones que s'incorporen al mercat laboral després d'un període d'absència de com a mínim tres anys; i a 90 dies si és dona amb baixa formació professional, responsable de família monoparental i que obtinga de l'activitat per compte seu els seus principals ingressos.
  
2. Els sol·licitants de les subvencions hauran de complir els següents requisits:
  
a) Iniciar l'activitat a partir de l'1 de gener de 1999. Es considerarà a estos efectes com a data d'inici la que conste en el document d'alta en l'impost d'activitats econòmiques.
  
b) Acreditar trobar-se al corrent en el compliment de les obligacions tributàries i, si és procedent, davant de la Seguretat Social.
  
c) Per a l'obtenció de la subvenció financera, s'haurà de tindre concedit un préstec en els termes assenyalats en l'article 2.
  
d) Per a l'obtenció de la subvenció consistent en la renda de subsistència, s'haurà de tindre reconegut el dret a la subvenció financera.
  
Article 4. Presentació de sol·licituds, documentació i terminis
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents en triple exemplar:
  
1) Documentació acreditativa i identificadora del sol·licitant i, si és procedent, del seu representant legal.
  
2) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
3) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
4) Memòria justificativa de l'activitat que s'ha de realitzar amb indicació succinta de les inversions necessàries.
  
5) En el cas de préstec superior a 2.000.000 de pessetes, projecte i pressupost d'inversions; s'adjuntaran els documents acreditatius dels actes previs a aquelles.
  
6) Còpia de la targeta de sol·licitud d'ocupació, actualitzada, o certificat de l'INEM que acredite l'antiguitat exigida en cada cas.
  
7) Certificat d'aprovació o contracte del préstec expedit per l'entitat creditícia corresponent, segons les condicions fixades en el conveni en vigor.
  
8) Informe emés per la Seguretat Social sobre la vida laboral del sol·licitant de la subvenció.
  
9) En el cas d'inici de l'activitat amb caràcter previ a la sol·licitud de les ajudes, declaració d'alta en l'impost d'activitats econòmica i resolució o certificat de la Tresoreria General de la Seguretat Social relativa a la inclusió en el règim especial corresponent de la Seguretat Social o, si és procedent, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el dit col·legi.
  
10) En el supòsit de sol·licitants que s'integren com a partícips de comunitats de béns, caldrà aportar-ne documentació acreditativa de la constitució de les mateixes, i també còpia del corresponent pagament de l'impost sobre transmissions patrimonials i actes jurídics documentats.
  
11) En el supòsit de dones amb baixa formació professional, responsables de família monoparental, una declaració responsable sobre la seua situació familiar.
  
12) Declaració responsable de no haver gaudit en algun dels tres exercicis anteriors de les ajudes previstes en la present ordre.
  
3. El termini de presentació de sol·licituds s'iniciarà l'endemà de la publicació de la present ordre en el Diari Oficial de la Generalitat Valenciana i finalitzarà el 30 de setembre de 1999.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 5. Criteris per a la concessió de les ajudes
  
Les ajudes s'atorgaran per ordre d'entrada de la sol·licitud en el registre de la corresponent àrea territorial mentre hi haja consignació pressupostària per a això, i tindran prioritat les sol·licituds acompanyades de la documentació completa.
  
Article 6. Resolució de concessió de les ajudes
  
1. L'Àrea Territorial de Treball podrà demanar de la sol·licitant l'aportació addicional d'altres documents o dades aclaridores que estime necessaris per a emetre resolució sobre la sol·licitud presentada.
  
2. La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
3. La resolució de concessió de les ajudes fixarà expressament la seua quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les subvencions financeres es notificaran a l'entitat creditícia que haja facilitat el préstec al beneficiari.
  
5. El termini màxim per a tramitar i resoldre els expedients serà de dos mesos comptats des de la presentació de la sol·licitud, si aquesta es produeix una vegada publicada l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present disposició. En el cas contrari el termini comptarà a partir de la dita publicació. Transcorregut el termini sense que s'haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des del següent al de la notificació de la resolució corresponent.
  
Article 7. Resolució de les incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. Correspondrà a la Direcció General d'Ocupació i Economia Social, a través de les àrees territorials de Treball, portar a cap la funció de control de les subvencions concedides, ai també l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és procedent, dels òrgans competents del Fons Social Europeu pel que fa a les ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada acreditat l'inici de l'activitat laboral per part del beneficiari mitjançant la presentació de la documentació recollida en l'article 4.2.9).
  
2. La presentació de la documentació, si no s'ha realitzat al mateix temps que la sol·licitud, haurà de produir-se en el termini que s'assenyale en la resolució de concessió, i en tot cas i com a data límit el 31 d'octubre de 1999.
  
3. Les subvencions concedides en concepte de reducció d'interessos s'endossaran d'una sola vegada a l'entitat creditícia pertinent, que practicarà l'amortització del principal en la quantia d'aquelles.
  
Article 10. Obligacions del beneficiari
  
1. Els beneficiaris de les ajudes tindran l'obligació de mantindre l'activitat per compte seu durant un temps mínim de cinc anys. En cas contrari, estaran obligats a reintegrar les subvencions percebudes.
  
2. Els préstecs no poden ser cancel·lats durant el primer any de vida. Si així es fera, el prestatari estarà obligat a reintegrar a la Tresoreria de la Generalitat Valenciana la totalitat de les subvencions percebudes. Si l'amortització anticipada es produïra una vegada transcorregut el dit període, el reintegrament ho serà de la part de subvenció financera no meritada.
  
Article 11. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució de concessió de l'ajuda, i també l'obtenció amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'esta, originarà la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per mitjà d'ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ